München-skieter het mense glo só na winkelsentrum gelok‘n Vrou sit blomme buite die Olympia-winkelsentrum in München, Duitsland neer. Foto: AP Photo/Kerstin Joensson Die skieter wat Vrydag lukraak in ŉ winkelsentrum in München, Duitsland, op mense losgebrand het, het glo vooraf Facebook gebruik om mense na die winkelsentrum te lok. Robert Heimberger, ŉ woordvoerder van die polisie se ondersoekspan, het gesê dit blyk dat die skieter by ŉ meisie se Facebook-rekening ingebreek het en sonder haar medewete boodskappe aan mense gestuur het waarin hy hulle aanmoedig om na die Olympia-winkelsentrum te gaan waar hulle “ŉ gratis geskenk sal ontvang”. Heimberger het gesê die vrou het kort nadat die boodskappe gestuur is, aangemeld dat haar rekening onder ŉ kuberaanval deurgeloop het. Verskeie internasionale media het die skieter as die 18-jarige Ali Sonboly geïdentifiseer. Hy is ŉ Duitser van Irannese afkoms. Intussen het Steinkraus Koch, ŉ staatsaanklaer, tydens ŉ nuuskonferensie gesê polisiebeamptes het verskeie boeke oor massaskietvoorvalle in Sonboly se slaapkamer gevind. Die pa van een van die slagoffers wys Saterdag (23 Julie 2016) ‘n foto van sy seun buite die Olympia-winkelsentrum in München, Duitsland. Foto: AP Photo/Sebatian Widmann Die polisie hou egter vol hulle kon die skieter nog geensins met die Islamitiese Staat (Isis) verbind nie en daar is nog geen bewyse dat die voorval terreurverwant was nie. Daar is ook nog geen verband gevind met die vlugtelingkwessie nie. Maroela Media het vroeër berig nege mense is dood en ten minste 16 gewond in die voorval. Volgens die polisie was die skieter met ŉ 9 mm-Glock-pistool bewapen en het 300 patrone by hom gehad. Die skieter het homself sowat 1 km van die winkelsentrum af doodgeskiet. Peter Beck, ŉ plaaslike polisiebeampte, het gesê die polisie was steeds besig om bewyse op die toneel te versamel. “Ons moet alles wat verband hou met die verdagte ondersoek, maar ons weet steeds nie wat aanleiding tot die misdaad gegee het nie.” Lees alle berigte oor die München-skietery op Maroela Media.